416/2007

FF ehf. krafðist þess að félaginu yrði með beinni aðfarargerð fenginn réttur til að koma upp aðstöðu fyrir flugafgreiðslu á nánar tilgreindum stað á Reykjavíkurflugvelli og að FHJ ehf. yrði gert skylt að fjarlægja bifreið, tvö stórgrýti og annað sem tilheyrði því félagi en kæmi í veg fyrir lögmæt afnot FF ehf. af umræddri spildu. Með þessum kröfum sínum leitaði FF ehf. annars vegar dómsviðurkenningar á rétti sem það taldi sig eiga og hins vegar dómsúrskurðar um skyldu FHJ ehf. til að fullnægja þeim rétti á tiltekinn hátt. Kröfur af þessu tagi verða ekki sóttar með aðfarargerð. Var þeim því vísað frá héraðsdómi.

Dómur Hæstaréttar.

Mál þetta dæma hæstaréttardómararnir H-kk-nf B-kk-nf, H-kvk-nf H-kvk-nf og J-kk-nf S-kk-nf G-kk-nf.

Sóknaraðili skaut málinu til Hæstaréttar með kæru 24. júlí 2007, sem barst réttinum ásamt kærumálsgögnum 9. ágúst sama ár. Kærður er úrskurður Héraðsdóms Reykjavíkur 12. júlí 2007, þar sem hafnað var kröfu sóknaraðila um að félaginu yrði með beinni aðfarargerð fenginn réttur til að koma upp aðstöðu fyrir flugafgreiðslu á nánar tilgreindum stað á norðausturhorni Reykjavíkurflugvallar og að varnaraðila yrði gert skylt að fjarlægja þaðan bifreiðina R-5053, tvö stórgrýti og annað sem tilheyrir varnaraðila en komi í veg fyrir lögmæt afnot sóknaraðila af umræddri spildu. Kæruheimild er í 4. mgr. 84. gr. laga nr. 90/1989 um aðför. Sóknaraðili krefst þess að hinn kærði úrskurður verði felldur úr gildi og að fallist verði á framangreindar kröfur. Þá krefst hann málskostnaðar í héraði og kærumálskostnaðar.

Varnaraðili krefst staðfestingar hins kærða úrskurðar og kærumálskostnaðar.

Sóknaraðili lýsir kröfum sínum svo í kærunni að „staðfestur verði með beinni aðfarargerð/innsetningu réttur kæranda til að koma upp aðstöðu fyrir flugafgreiðslu á lóðarmörkum (airside/landside) austan við skýli 7 á norðausturhorni Reykjavíkurflugvallar.“ Jafnframt sé krafist „dómsúrskurðar um það, að Flugskóla Helga Jónssonar ehf. verði gert skylt að fjarlægja bifreiðina R 5053, auk tveggja stórgrýta“ og fleira af umræddri spildu.

Í máli þessu krefst sóknaraðili beinnar aðfarargerðar með heimild í 12. kafla laga nr. 90/1989, sbr. 13. kafla sömu laga. Svo sem skýrt er í ákvæðum laganna er aðför fullnustugerð sem hefur það markmið að fá atbeina sýslumanns við að fullnægja skyldu sem hvílir á gerðarþola en hann efnir ekki sjálfur. Með framangreindum kröfum leitar sóknaraðili annars vegar dómsviðurkenningar á rétti sem hann telur sig eiga og hins vegar dómsúrskurðar um skyldu varnaraðila til að fullnægja þeim rétti á tiltekinn hátt. Það er skilyrði fyrir dómsmeðferð máls samkvæmt 13. kafla laga nr. 90/1989 að í því séu gerðar kröfur sem unnt er að fallast á ef gerðarbeiðandi telst eiga þann rétt sem liggur kröfunum til grundvallar, sbr. 1. mgr. 84. gr. laganna, sem vísar um málsmeðferðina til almennra reglna um meðferð einkamála. Kröfur af því tagi sem sóknaraðili gerir í máli þessu verða ekki sóttar með aðfarargerð. Verður þeim því vísað frá héraðsdómi og sóknaraðila gert að greiða varnaraðila málskostnað í héraði og kærumálskostnað sem í dómsorði greinir.

Dómsorð:

Máli þessu er vísað frá héraðsdómi.

Sóknaraðili, Fjarðaflug ehf., greiði varnaraðila, Flugskóla Helga Jónssonar ehf., samtals 250.000 krónur í málskostnað í héraði og kærumálskostnað.